KIRJALLINEN KYSYMYS E-0941/00 esittäjä(t): Bart Staes (Verts/ALE) komissiolle. Suolakyllästeiden käytön kieltäminen puunkäsittelyssä.



Virallinen lehti nro 046 E , 13/02/2001 s. 0085 - 0086



KIRJALLINEN KYSYMYS E-0941/00 esittäjä(t): Bart Staes (Verts/ALE) komissiolle (29. maaliskuuta 2000) Aihe: Suolakyllästeiden käytön kieltäminen puunkäsittelyssä Suolakyllästeiden (wolmanzouten) käytöllä puunkäsittelyssä (kyllästetty puu) on ihmisille ja ympäristölle vakavia seurauksia. Suolakyllästeet sisältävät erittäin myrkyllistä arseenia, kromi IV:ää ja kuparia. Kyllästettyä puuta käytetään muun muassa leikkimökkien, aitojen, lelujen, pergoloiden, puutarhakalusteiden ja ratapölkkyjen valmistuksessa. Vuoden 2000 helmikuusta lähtien ei Alankomaissa enää saa myydä kyllästetystä puusta valmistettuja tuotteita. Valtioneuvosto on päätöksellään lisäksi kieltänyt kyllästetyn puun silppuamisen. Kyllästettyä puuta ei myöskään saa käyttää sähkökeskusten energianlähteenä, lastulevyjen ja eläinrehujen valmistusaineena, katemateriaalina puutarhoissa ja puiden ympärillä tai karjasuojissa olkien korvikkeena. 1. Onko komissio valmis laatimaan Alankomaiden esimerkin mukaisen direktiivin kyllästetystä puusta valmistettujen tuotteiden kieltämiseksi, kun otetaan huomioon niiden ihmisille ja ympäristölle kielteiset vaikutukset? a) Jos vastaus on myönteinen, onko komissio jo ryhtynyt sen suuntaisiin toimiin? b) Jos vastaus on kielteinen, miksi komissio vastustaa kyllästetystä puusta valmistettujen tuotteiden kieltämistä yhteisössä? 2. Onko komissio valmis laatimaan direktiivin kyllästetyn puun silppuamisen kieltämiseksi, kun otetaan huomioon puun ihmisille ja ympäristölle kielteiset vaikutukset? a) Jos vastaus on myönteinen, onko komissio jo ryhtynyt sen suuntaisiin toimiin? b) Jos vastaus on kielteinen, miksi komissio vastustaa kyllästetyn puun silppuamisen kieltämistä yhteisössä? 3. Onko komissio valmis laatimaan direktiivin, joka kieltää kyllästetyn puun käytön sähkökeskusten energianlähteenä, lastulevyjen ja eläinrehujen valmistusaineena, katemateriaalina puutarhoissa ja puiden ympärillä tai karjasuojissa olkien korvikkeena, kun otetaan huomioon puun ihmisille ja ympäristölle kielteiset vaikutukset? a) Jos vastaus on myönteinen, onko komissio jo ryhtynyt sen suuntaisiin toimiin? b) Jos vastaus on kielteinen, miksi komissio ei katso sellaista direktiiviä tarvittavan? Erkki Liikasen komission puolesta antama vastaus (7. kesäkuuta 2000) Komission tietojen mukaan Alankomaissa on äskettäin kielletty hollantilaisia valmistajia käyttämästä kuparia, kromia tai arseenia sisältäviä puunsuoja-aineita. Lisäksi kiellettiin mainituilla aineilla käsitellyn puun käyttö ulkotiloissa. Komissiolle ei ole vielä ilmoitettu kyseisistä kielloista. Komissio on pyytänyt Alankomaiden viranomaisilta lisätietoja asiasta. Tiettyjen vaarallisten aineiden ja valmisteiden markkinoille saattamisen ja käytön rajoituksia koskevien jäsenvaltioiden lakien, asetusten ja hallinnollisten määräysten lähentämisestä 27 päivänä heinäkuuta 1976 annetun neuvoston direktiivin 76/769/ETY(1) joidenkin säännösten osalta on tehty selvitys. Komissio on tutkinut selvityksen perusteella vaaroja, jotka liittyvät arseenin käyttöön puunsuojauksessa. Tutkimuksessa havaittiin joitakin arseenia sisältävien puunsuoja-aineiden käyttöön liittyviä huolestuttavia seikkoja, jotka koskivat pääasiassa mainitun kaltaisilla suoja-aineilla käsitellyn puun hävittämisen pitkäaikaisvaikutuksia. Tutkimuksen yhteydessä ei kuitenkaan havaittu, että ihmiset olisivat välittömässä vaarassa. Valmistajat ovat ehdottaneet vaarojen poistamista vapaaehtoisella sopimuksella. Komissio tarkastelee ehdotusta. Komissio pohtii lisäksi, onko tarpeen antaa puunsuoja-aineissa käytettävän arseenin markkinoille saattamista ja käyttöä koskevia lisärajoituksia, jotka liittyisivät direktiiviin 76/769/ETY. Puunsuoja-aineet kuuluvat myös biosidituotteiden markkinoille saattamisesta annetun direktiivin 98/8/EY(2) soveltamisalaan. Komissio aikoo toteuttaa lähiaikoina toimenpiteitä kyseisen direktiivin täytäntöönpanemiseksi, ja puunsuoja-aineiden arviointi on keskeisellä sijalla. Arvioinnin tulosten perusteella harkitaan, onko tarpeen tehdä kyseisten biosidien markkinoille saattamisen lisärajoituksia koskeva direktiiviehdotus. Komissio kehottaa arvoisaa parlamentin jäsentä tutustumaan myös vastaukseen, jonka komissio on antanut kirjalliseen kysymykseen E-0942/00. (1) EYVL L 262, 27.9.1976. (2) EYVL L 123, 24.4.1998.